Dok je gradnja prvog kvartovskog trgovačkog centra Point u Vrbanima III pri kraju, gotovo malo tko se sjeća priče o malenoj, trošnoj kući na uglu Rudeške i Horvaćanske ceste koja je pored velikog zdanja ostala jedina neporušena. Danas, pet godina nakon početka gradnje, isti vlasnik sudi se s investitorima s kojima se nije mogao dogovoriti oko cijene, a u ishod suđenja u njegovu korist ne vjeruje.

Podnio tužbu i čeka

– Investitori su u početku gradnje došli i ponudili mi iznos za moju kuću i zemljište koji mi nije odgovarao. Nisam odmah pristao, pa nitko ne pristaje na prvu ponudu. Posljedica su gradnje i kopanja temelja i moji popucali zidovi, ali ne vjerujem da će se to sanirati – kaže vlasnik kućice te dodaje da su investitori Vrbani projekta nakon tog sastanka otišli i nisu se više nikada javili. O iznosu vlasnik, koji nije želio otkriti ime i prezime (podaci poznati redakciji), ne želi govoriti. No, svojedobno se spominjala odbijena ponuda od 600 tisuća eura za 400-tinjak četvornih metara okućnice i kuće. Podsjetimo, 2007., kada je gradnja počela, investitori su obiteljima u kućama na tom zemljištu davali zamjenske stanove, no ovaj je gospodin ponudu odbio. Sudeći po njegovim tadašnjim riječima, njegova je kuća s dvorištem vrijedila 1,45 milijuna eura, a tu su vrijednost procijenili i vještaci. Na mjestu kućice trebao je biti glavni ulaz u centar, no nakon što su čuli zatraženi iznos, promijenili su nacrte i ulaz premjestili. Tako je tada tvrdio Damir Livaja, izvršni direktor tvrtke Maestral koja je izvodila pripremne radove. Kada je gradnja počela, vlasnik je na gradilište slao inspektore, policiju, a odlučio ih je i tužiti, no sudski spor još nije gotov.

– Više ni ne znam tko su vlasnici. Promijenilo se nekoliko direktora, a ne nadam se da će se nešto promijeniti na bolje. Više od dvije godine nije bilo rasprave na sudu – rekao je vlasnik

Pored njegove, postoje još dvije kuće, ali nisu u sukobu s investitorom. Tamo se, prema riječima susjeda, trebao graditi park, a te kućice spadaju u drugu fazu gradnje.

Delegirani problem

Inače, gradnja centra nastavila se tek unatrag šest mjeseci, nakon dvije godine stanke zbog nedostatka novca. U međuvremenu tvrtku Vrbani projekt kupuje tvrtka Bluehouse Capital te u centar ulaže 50 milijuna eura. Nekadašnji tenisač Bruno Orešar, osnivač društva Vrbani projekt, više nije uključen u razvoj centra, a Bluehouse Capital, napominju iz tvrtke, nakon nekog vremena postat će stopostotan vlasnik. Kuća na uglu tako je postala tek delegirani problem, a predsjednik uprave Vrbani projekta i hrvatski predstavnik Bluehouse Capitala Igor Hržić nije otkrio namjeravaju li vlasniku dati novu ponudu.

– Direktor sam društva od 2008. i nisam mnogo upoznat s ovime ranije. Bili smo zainteresirani da cijeli ugao bude jedan objekt, s gospodinom se pokušalo pregovarati, no dogovor nije postignut – rekao je Hržić.

>>Bandić: Učinit ćemo sve da školu i vrtić dobije i Kajzerica

